मुजफ्फरपुर जिले में बेखौफ अपराधियों ने दिन-दहाड़े एनटीपीसी के कॉन्ट्रेक्टर की गोली मार कर हत्या दी है. जानकारी के मुताबिक गुरुवार की सुबह अपराधियों ने मिठनपुरा थाना क्षेत्र के शिवशंकर पथ गली में इस घटना को अंजाम दिया. मृतक की पहचान अतुल कुमार के रूप में हुई है. अपराधियों ने हत्या के लिए एके-47 का इस्तेमाल किया है. हत्या के बाद आस-पास के इलाके में दहशत का माहौल है. घटना की सूचना मिलते ही मौके पर पहुंची पुलिस मामले की जांच में जुटी है. घटनास्थल से पुलिस ने कई खोखे बरामद किये हैं. पुलिस सूत्रों की मानें तो हत्या की यह घटना मुजफ्फरपुर में अंदर ही अंदर चल रहे गैंगवार का परिणाम है. हत्या में अंजनी ठाकुर गिरोह के हाथ होने की आशंका जतायी जा रही है.